Folketing
1998-11-03

Dér er det sundt og godt, at vi har et nært og godt fundament at stå på, og at vi har fået knyttet masser af nordiske sjæle sammen, for det er jo det, der skal holde sammen på det hele, når det kommer til stykket. Det var godt, at de nordiske statsministre traf beslutningen om, at 50 pct. af Nordisk Råds budget skal gå til kunsten, kulturen, undervisningen og forskningen. Det er en af de beslutninger, der rækker frem i tiden på en kvalificeret facon. Men bag hver eneste af disse ytringer ligger der en beslutning om, at tingene skal gøres anderledes og bedre. Og det er i det lys, jeg gerne ville advare imod to ting, som jeg synes der er grund til at få gjort noget ved, og den ene er varm luft, og den anden er langsommelighed.